KOMISJONI TEATIS

2021. aastal ringluses olnud lubatud heitkoguse ühikute (LHÜd) koguarvu avaldamine direktiiviga 2003/87/EÜ loodud ELi heitkogustega kauplemise süsteemi kohase turustabiilsusreservi jaoks ning ajavahemikul 2013–2020 eraldamata LHÜde arvu avaldamine

(2022/C 195/02)

1. SISSEJUHATUS

2015. aastal võtsid nõukogu ja Euroopa Parlament vastu otsuse asutada direktiiviga 2003/87/EÜ (1) loodud ELi heitkogustega kauplemise süsteemi (edaspidi „ELi HKS“) raames turustabiilsusreserv (2). See reserv rakendati tööle jaanuaris 2019. Turustabiilsusreservi eesmärk on vältida olukorda, kus ELi CO2-turul tekib lubatud heitkoguse ühikute (edaspidi „LHÜd“) suur struktuurne ülejääk ja kaasneb oht, et ELi HKSi kaudu ei anta vajalikku investeerimissignaali kulutõhusal viisil ELi heitkoguste vähendamise eesmärgi saavutamiseks. Samuti on selle eesmärk muuta ELi HKS pakkumise ja nõudluse tasakaalustamatuse suhtes vastupanuvõimelisemaks, et ELi CO2-turg saaks nõuetekohaselt toimida.

Nimetatud otsuses on sätestatud, et alates 2017. aastast avaldab komisjon iga aasta 15. maiks ringluses olevate LHÜde koguarvu. Selle arvu alusel määratakse kindlaks, kas osa enampakkumisel müümiseks mõeldud LHÜdest tuleks lisada reservi või tuleks need reservist vabastada.

12. mail 2021 avaldas komisjon 2020. aastal ringluses olnud LHÜde koguarvu (ligikaudu 1,58 miljardit LHÜd) (3). Ajavahemikul 1. septembrist 2021 kuni 31. augustini 2022 reservi lisatavate LHÜde arv oli 378 905 382.

Käesolev on kuues turustabiilsusreservi jaoks koostatud teatis ja selles käsitletakse 2021. aasta olukorda. Teatises esitatakse ringluses olevate LHÜde koguarv ja kirjeldatakse üksikasjalikult, kuidas selle arvuni otsuse (EL) 2015/1814 artikli 1 lõike 4 kohaselt jõuti. Käesoleva teatise avaldamisega määratakse kindlaks ajavahemikul septembrist 2022 kuni augustini 2023 reservi lisatavate LHÜde arv.

2. TURUSTABIILSUSRESERVI TOIMIMINE

Turustabiilsusreserv rakendub automaatselt, kui ringluses olevate LHÜde koguarv jääb väljapoole kindlaksmääratud vahemikku. Kooskõlas otsuse (EL) 2015/1814 artikli 1 lõikega 5 lisatakse LHÜsid reservi juhul, kui ringluses olevate LHÜde koguarv on üle künniseks määratud 833 miljoni. Otsuse (EL) 2015/1814 artikli 1 lõike 6 kohaselt vabastatakse LHÜsid reservist juhul, kui ringluses olevate LHÜde koguarv on alla 400 miljoni. Tegelikkuses tähendab LHÜde reservi lisamine seda, et neid müüakse enampakkumisel vähem, ja LHÜde reservist vabastamine seda, et tulevikus müüakse neid enampakkumisel 100 miljoni võrra rohkem.

Seepärast on reservi toimimise seisukohalt väga oluline avaldada ringluses olevate LHÜde koguarv, mille alusel LHÜsid reservi lisatakse või sealt vabastatakse.

ELi HKSi viimase ulatusliku läbivaatamise raames (4) tehti turustabiilsusreservi toimimises olulisi muudatusi. Otsuse (EL) 2015/1814 artikli 1 lõike 5 esimese lõigu viimase lause kohaselt kahekordistatakse ajavahemikul 2019–2023 ajutiselt protsendimäära (12 %-lt 24 %-le), mida kasutatakse reservi lisatavate LHÜde arvu kindlaksmääramiseks, kui ringluses olevate LHÜde koguarv on üle künniseks määratud 833 miljoni. Lisaks muutub alates 2023. aastast kehtetuks turustabiilsusreservis hoitavate LHÜde see osa, mis ületab eelmise aasta enampakkumismahtu.

Seepärast lisatakse kooskõlas otsuse (EL) 2015/1814 artikli 1 lõikega 5 ja käesoleva teatise alusel 1. septembril 2022 algava 12 kuu pikkuse perioodi jooksul reservi 24 % (5) ringluses olevate LHÜde koguarvust. Vastav kogus arvatakse maha liikmesriikide ja kolme EMP-EFTA riigi enampakkumismahtudest ning samuti Ühendkuningriigi enampakkumismahust seoses elektrienergia tootmisega Põhja-Iirimaal kooskõlas nende enampakkumisosaga. Sellega seoses tuletatakse meelde, et kooskõlas otsuse (EL) 2015/1814 artikli 1 lõike 5 teise lõiguga ei võeta liidus solidaarsuse ja majanduskasvu edendamise eesmärgil jaotatud LHÜsid kuni 31. detsembrini 2025 asjaomaste osade kindlaksmääramisel arvesse.

3. ERALDAMATA LHÜde ARV AJAVAHEMIKUL 2013–2020

Ajavahemikul 2013–2020 ei eraldatud käitajatele kõiki algselt tasuta eraldamiseks ettenähtud LHÜsid kolmel põhjusel:

1. uute osalejate reservist kasutamata LHÜd;

2. tegevuse vähenemine (tootmisvõimsuse sulgemine, tegevuse osaline lõpetamine, tootmisvõimsuse märkimisväärne vähendamine);

3. LHÜd, mis on direktiivi 2003/87/EÜ artikli 10a lõike 5 kohaldamisel eraldamata jäetud, kuna arvutused põhinevad eeldusel, et käitisi võidakse pidada kasvuhoonegaaside heite ülekandumisest ohustatuks, kuigi tegelikkuses see nii ei olnud.

Eraldamata LHÜd kas lisatakse kooskõlas otsuse (EL) 2015/1814 artikli 1 lõikega 3 turustabiilsusreservi või direktiivi 2003/87/EÜ artikli 10a lõike 7 esimese lause kohaselt ajavahemikuks 2021–2030 uute osalejate reservi.

Eraldamata LHÜd lisatakse turustabiilsusreservi ja ajavahemikuks 2021–2030 uute osalejate reservi järgmiselt.

— Kooskõlas otsuse (EL) 2015/1814 artikli 1 lõikega 3 lisatakse turustabiilsusreservi 886 806 455 eraldamata LHÜd. See arv koosneb 301 801 477 LHÜst, mida ei ole eraldatud uute osalejate reservist ajavahemikul 2013–2020 vastavalt direktiivi 2003/87/EÜ artikli 10a lõikele 7, ja 585 004 978 LHÜst, mida ei ole eraldatud vähenenud tegevuse tõttu (tootmisvõimsuse sulgemine, tegevuse osaline lõpetamine, tootmisvõimsuse märkimisväärne vähendamine) vastavalt direktiivi 2003/87/EÜ artikli 10a lõigetele 19 ja 20.

— Direktiivi 2003/87/EÜ artikli 10a lõike 7 esimese lause kohaselt lisatakse ajavahemikuks 2021–2030 uute osalejate reservi 131 289 138 eraldamata LHÜd. See arv tuleneb 156 289 138 eraldamata LHÜst, mis on tingitud muutustest käitiste kasvuhoonegaaside heite ülekandumise ohu staatuses ja millest lahutatakse Kreekale direktiivi 2003/87/EÜ artikli 10a lõike 9 kohaselt eraldatavad 25 miljonit LHÜd.

4. RINGLUSES OLEVATE LHÜde KOGUARV

Otsuse (EL) 2015/1814 artikli 1 lõikes 4 on sätestatud, et ringluses olevate LHÜde koguarv asjaomasel aastal „on alates 1. jaanuarist 2008 emiteeritud LHÜde kumulatiivne arv, sealhulgas direktiivi 2003/87/EÜ artikli 13 lõike 2 kohaselt kõnealusel perioodil väljastatud LHÜde arv ning käitiste õigused kasutada ELi HKSi kohaseid rahvusvahelisi ühikuid seoses enne kõnealuse aasta 31. detsembrit tekkinud heitkogustega; sellest arvatakse maha ELi HKSi kuuluvate käitiste tõendatud heitkoguste summa tonnides ajavahemikul 1. jaanuarist 2008 kuni sama aasta 31. detsembrini, kõik direktiivi 2003/87/EÜ artikli 12 lõike 4 kohaselt kehtetuks tunnistatud LHÜd ning reservis olevate LHÜde arv.“

Lühidalt öeldes määratakse turustabiilsusreservi lisatavate ja sealt vabastatavate LHÜde arvu määramiseks oluline ringluses olevate LHÜde koguarv kindlaks järgmise valemi alusel:

ringluses olevate LHÜde koguarv = pakkumine – (nõudlus + turustabiilsusreservis olevad LHÜd).

Ringluses olevate LHÜde koguarv sõltub kolmest näitajast: esiteks, alates 1. jaanuarist 2008 pakkumisel olevate LHÜde arv; teiseks, nõudlus LHÜde järele (tagastatud ning kehtetuks tunnistatud LHÜde arv), ja kolmandaks, reservi maht.

Direktiivi 2003/87/EÜ artikli 10 lõike 1 kohaselt on turustabiilsusreserv seotud paiksete käitiste LHÜdega, seega lennunduse LHÜsid ega lennundusest tulenevaid tõendatud heitkoguseid selles kontekstis arvesse ei võeta.

4.1. Pakkumine

LHÜde pakkumine turul sõltub mitmest näitajast:

— ELi HKSi kauplemisperioodist 2008–2012 üle kantud LHÜd (6);

— 1. jaanuarist 2013 kuni 31. detsembrini 2021 tasuta eraldatud LHÜd, sealhulgas uute osalejate reservist eraldatud ühikud;

— direktiivi 2003/87/EÜ artikli 10a lõigete 7, 19 ja 20 kohaselt käitistele eraldamata jäetud LHÜd, mis paigutati vastavalt otsuse (EL) 2015/1814 artikli 1 lõikele 3 aastal 2020 turustabiilsusreservi (7); — nendest mahtudest tuleb maha arvata 50 miljonit eraldamata LHÜd, mis müüdi enampakkumisel innovatsioonifondi jaoks vastavalt direktiivi 2003/87/EÜ artikli 10a lõikele 8 (8); — 2021. aasta alguses kanti direktiivi 2003/87/EÜ artikli 10a lõike 7 kohaselt ajavahemikuks 2021–2030 turustabiilsusreservist uute osalejate reservi 200 miljonit LHÜd;

— 1. jaanuarist 2013 (9) kuni 31. detsembrini 2021 enampakkumisel müümiseks välja antud LHÜd; — sellele mahule tuleb lisada 7 213 787 LHÜd, mida kasutati 2021. aastal paindlikkusmeetmena, nagu on ette nähtud Euroopa Parlamendi ja nõukogu määruse (EL) 2018/842 (10) artikli 6 lõikega 2;

— ajavahemikul 2014–2016 enampakkumismahtudest maha arvatud LHÜd ning komisjoni varasemate teatiste (11) kohaselt aastatel 2019–2021 enampakkumismahtudest maha arvatud LHÜd;

— Euroopa Investeerimispangas programmi „NER300“ jaoks rahaks ümber arvutatud LHÜd;

— ühikud, mida käitised on kasutanud rahvusvaheliste ühikute kasutusõiguse alusel seoses 31. detsembrini 2020 tekkinud heitkogustega. Rahvusvaheliste ühikute kasutusõigust ei saa alates kauplemisperioodist 2021–2030 enam kasutada.

ELi HKSi kauplemisperioodist 2008–2012 kanti üle 1 749 540 826 LHÜd (12). See ülekantud ühikute koguarv on ELi HKSis ajavahemikul 2008–2012 välja antud selliste LHÜde koguarv, mida ei tagastatud vastavalt tõendatud heitkogustele ega tunnistatud kehtetuks. Seega väljendatakse selle arvuga ELi HKSi kauplemisperioodi 2013–2020 alguskuupäeval 1. jaanuaril 2013 ringluses olnud LHÜde arvu ning seda võetakse sellisel kujul arvesse arvutuses, millega tehakse kindlaks ringluses olevate LHÜde koguarv.

Alates 1. jaanuarist 2013 kuni 31. detsembrini 2021 eraldati tasuta (sealhulgas uute osalejate reservist) 7 141 195 439 LHÜd (13).

Direktiivi 2003/87/EÜ artikli 10a lõike 7 kohaste eraldamata LHÜde arv oli 301 801 477. Sellest summast arvati maha 50 miljonit LHÜd, mis müüdi enampakkumisel innovatsioonifondi jaoks.

Direktiivi 2003/87/EÜ artikli 10a lõigete 19 ja 20 kohaste eraldamata LHÜde arv oli 585 004 978.

200 miljonit LHÜd võeti turustabiilsusreservist ja paigutati uute osalejate reservi.

Vastavalt ühise enampakkumisplatvormi ja asjakohaste ühismeetmeväliste platvormide (14) kaudu korraldatud enampakkumisi käsitlevatele aruannetele müüdi 1. jaanuarist 2013 kuni 31. detsembrini 2021 enampakkumisel 6 598 419 287 LHÜd (sisaldab nn varajastel enampakkumistel müüdud LHÜde arvu).

Sellele mahule lisati määruse (EL) 2018/842 artikli 6 lõike 2 alusel 7 213 787 LHÜd.

Kooskõlas otsuse (EL) 2015/1814 artikli 1 lõikega 2 arvati ajavahemiku 2014–2016 enampakkumismahtudest maha 900 000 000 LHÜd.

Komisjoni varasemate teatiste (15) kohaselt aastate 2019–2021 enampakkumismahtudest maha arvatud LHÜde arv oli 1 095 875 607.

Euroopa Investeerimispangas on programmi „NER300“ jaoks rahaks ümber arvutatud 300 000 000 LHÜd (16).

Rahvusvaheliste ühikute kasutusõiguse alusel käitiste kasutatud ühikute arv seoses 31. detsembrini 2020 tekkinud heitkogustega on 497 248 017 (17).

4.2. Nõudlus

Nõudlus hõlmab ajavahemikul 1. jaanuarist 2013 (18) kuni 31. detsembrini 2021 käitiste summaarseid tõendatud heitkoguseid, mis on 14 836 567 505 tonni, (19) ja samal ajavahemikul kehtetuks tunnistatud LHÜsid, mille arv on 621 882.

4.3. Turustabiilsusreservi maht

Kooskõlas otsuse (EL) 2015/1814 artikli 1 lõikega 2 paigutati ajavahemiku 2014–2016 enampakkumismahtudest maha arvatud 900 miljonit LHÜd reservi, kui see 1. jaanuaril 2019 tööle rakendati.

Komisjoni varasemate teatiste (20) alusel lisati ajavahemikul 1. jaanuarist 2019 kuni 31. detsembrini 2020 reservi 772 749 992 LHÜd.

Komisjoni 8. mai 2020. aasta teatise (21) alusel lisati ajavahemikul 1. jaanuarist 2021 kuni 31. augustini 2021 reservi 196 823 820 LHÜd.

Komisjoni 12. mai 2021. aasta teatise alusel lisati ajavahemikul 1. septembrist 2021 kuni 31. detsembrini 2021 reservi 126 301 795 LHÜd.

Kooskõlas otsuse (EL) 2015/1814 artikli 1 lõikega 3 lisati 2020. aasta lõpus reservi 301 801 477 LHÜd, mis vastab direktiivi 2003/87/EÜ artikli 10a lõike 7 kohaste eraldamata LHÜde arvule. 2020. aasta lõpus lisati reservi 585 004 978 LHÜd, mis vastab direktiivi 2003/87/EÜ artikli 10a lõigete 19 ja 20 kohaste eraldamata LHÜde arvule. Kokku lisati 2020. aasta lõpus turustabiilsusreservi 886 806 455 eraldamata LHÜd, nagu on selgitatud käesoleva teatise 3. osas.

Kooskõlas direktiivi 2003/87/EÜ artikli 10a lõikega 8 vähendati turustabiilsusreservi mahtu 50 miljoni LHÜ võrra, mis müüdi 2020. aastal enampakkumisel innovatsioonifondi jaoks.

Kooskõlas direktiivi 2003/87/EÜ artikli 10a lõikega 7 vähendati turustabiilsusreservi mahtu 200 miljoni LHÜ võrra, mis lisati uute osalejate reservi.

Seega oli kuni 31. detsembrini 2021 reservis 2 632 682 071 LHÜd.

4.4. Ringluses olevate LHÜde koguarv

Eelkirjeldatust lähtuvalt on ringluses olevate LHÜde koguarv 1 449 214 182.

5. KOKKUVÕTE

Kooskõlas otsusega (EL) 2015/1814 lisatakse 12 kuu jooksul, st alates 1. septembrist 2022 kuni 31. augustini 2023, turustabiilsusreservi kokku 347 811 404 LHÜd.

Järgmine teatis avaldatakse 2023. aasta mais, et määrata kindlaks ajavahemikul septembrist 2023 kuni augustini 2024 reservi lisatav kogus.

Ülevaade

Pakkumine a) Kauplemisperioodist 2008–2012 üle kantud LHÜd 1 749 540 826 b) Ajavahemikuks 1. jaanuarist 2013 kuni 31. detsembrini 2021 tasuta eraldatud LHÜd, sealhulgas uute osalejate reservist eraldatud LHÜd 7 141 195 439 c) Eraldamata LHÜd vastavalt direktiivi 2003/87/EÜ artikli 10a lõigetele 7, 19 ja 20 886 806 455 d) Punktist c maha arvatud LHÜd, mis müüdi 2020. aastal enampakkumisel innovatsioonifondi jaoks –50 000 000 e) Punktist c maha arvatud LHÜd, mis paigutati 2021. aastal uute osalejate reservi – 200 000 000 f) 1. jaanuarist 2013 kuni 31. detsembrini 2021 enampakkumistel, sh varajastel enampakkumistel müüdud LHÜde koguarv 6 598 419 287 g) Määruse (EL) 2018/842 alusel paindlikkusmeetmena kasutatud LHÜd 7 213 787 h) Ajavahemikul 2014–2016 enampakkumismahtudest maha arvatud LHÜd 900 000 000 i) Komisjoni varasemate teatiste kohaselt aastatel 2019–2021 enampakkumismahtudest maha arvatud LHÜd 1 095 875 607 j) Euroopa Investeerimispangas programmi „NER300“ jaoks rahaks ümber arvutatud LHÜd 300 000 000 k) Ühikud, mida käitised on kasutanud rahvusvaheliste ühikute kasutusõiguse alusel seoses 31. detsembrini 2020 tekkinud heitkogustega 497 248 017 Kokku (pakkumine) 18 919 085 631 Nõudlus (a) ELi HKSi kuuluvate käitiste tõendatud heitkogused tonnides 1. jaanuarist 2013 kuni 31. detsembrini 2021 14 836 567 505 (b) Direktiivi 2003/87/EÜ artikli 12 lõike 4 kohaselt 31. detsembriks 2021 kehtetuks tunnistatud LHÜd 621 882 Kokku (nõudlus) 14 837 189 387 Turustabiilsusreservi maht Reservis olevate LHÜde arv 2 632 682 071 Ringluses olevate LHÜde koguarv 1 449 214 182

(1) Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).

(2) Euroopa Parlamendi ja nõukogu 6. oktoobri 2015. aasta otsus (EL) 2015/1814, mis käsitleb ELi kasvuhoonegaaside heitkogustega kauplemise süsteemi turustabiilsusreservi loomist ja toimimist ning millega muudetakse direktiivi 2003/87/EÜ (ELT L 264, 9.10.2015, lk 1).

(3) Komisjoni teatis C/2021/3266 (ELT C 187, 17.5.2021, lk 3).

(4) Euroopa Parlamendi ja nõukogu 14. märtsi 2018. aasta direktiiv (EL) 2018/410, millega muudetakse direktiivi 2003/87/EÜ eesmärgiga hoogustada heitkoguste kulutõhusat vähendamist ja süsinikdioksiidiheite vähendamist toetavaid investeeringuid, ning otsust (EL) 2015/1814 (ELT L 76, 19.3.2018, lk 3).

(5) S.o 2 % kuus.

(6) ELi HKSis ajavahemikul 2008–2012 välja antud LHÜd, mida ei tagastatud vastavalt tõendatud heitkogustele ega tunnistatud kehtetuks, kanti üle kasutamiseks ELi HKSi kolmanda kauplemisperioodi (2013–2020) alguses. Need LHÜd kustutati ja samal ajal loodi ajavahemikuks 2013–2020 võrdne arv LHÜsid. Seega väljendab see arv ELi HKSis ajavahemiku 2013–2020 alguses ringluses olnud LHÜde täpset arvu. Vt https://ec.europa.eu/clima/eu-action/eu-emissions-trading-system-eu-ets/union-registry_en#ecl-inpage-1121, rubriigi „FAQ“ (KKK) küsimus „What is banking?“ (Mis on LHÜde ülekandmine?).

(7) Otsuse (EL) 2015/1814 artikli 1 lõikes 3 on sätestatud: „LHÜd, mida direktiivi 2003/87/EÜ artikli 10a lõike 7 kohaselt käitistele ei eraldata, ning LHÜd, mida sama direktiivi artikli 10a lõigete 19 ja 20 kohaldamise tõttu käitistele ei eraldata, lisatakse reservi 2020. aastal.“

(8) Direktiivi 2003/87/EÜ artikli 10a lõikes 8 on sätestatud: „Lisaks sellele täiendatakse turustabiilsusreservist eraldamata 50 miljoni lubatud heitkoguse ühikuga komisjoni otsuse 2010/670/EL alusel ajavahemikul 2013–2020 kasutatavast 300 miljonist lubatud heitkoguse ühikust saadud järelejäänud tulu ning seda kasutatakse aegsasti [innovatsioonifondi jaoks].“

(9) See näitaja hõlmab ka nn varajasi enampakkumisi, st ajavahemikul 2013–2020 kehtivaid LHÜsid, mis müüdi enampakkumisel enne 1. jaanuari 2013.

(10) Euroopa Parlamendi ja nõukogu 30. mai 2018. aasta määrus (EL) 2018/842, milles käsitletakse liikmesriikide kohustust vähendada kasvuhoonegaaside heidet aastatel 2021–2030, millega panustatakse kliimameetmetesse, et täita Pariisi kokkuleppega võetud kohustused, ning millega muudetakse määrust (EL) nr 525/2013 (ELT L 156, 19.6.2018, lk 26).

(11) Komisjoni 15. mai 2018. aasta teatis C(2018) 2801 (ELT C 169, 16.5.2018, lk 3), 14. mai 2019. aasta teatis C(2019) 3288 (ELT C 167, 16.5.2019, lk 5), 8. mai 2020. aasta teatis C(2020) 2835 (ELT C 164, 13.5.2020, lk 17) ja 12. mai 2021. aasta teatis C(2021) 3266 (ELT C 187, 17.5.2021, lk 3).

(12) Vt 2015. aasta aruanne CO2-turu kohta (COM (2015) 576).

(13) Vastavalt 1. aprillil 2022 ELi tehingulogist tehtud väljavõttele.

(14) Kättesaadavad aadressidel https://www.eex.com/en/markets/environmental-markets/eu-ets-auctions ja https://www.theice.com/marketdata/reports/148.

(15) Vt eespool joonealune märkus 11.

(16) Esimese osana 2011. ja 2012. aastal müüdud 200 miljonit LHÜd ning teise osana 2013. ja 2014. aastal müüdud 100 miljonit LHÜd, üksikasjalikum teave on esitatud aadressil

https://ec.europa.eu/clima/system/files/2016-11/summary_report_ner300_monetisation_en.pdf.

(17) Vastavalt 1. aprillil 2022 ELi tehingulogist tehtud väljavõttele.

(18) Ajavahemiku 2008–2012 tõendatud heitkoguste kohta vt ülekantud ühikute koguarvu käsitlev selgitus (punkt 3.1).

(19) Summaarsed tõendatud heitkogused põhinevad 1. aprillil 2022 ELi tehingulogist tehtud väljavõttel ja see arv kajastab 31. märtsiks 2022 teatatud tõendatud heitkoguseid. Pärast seda kuupäeva teatatud heitkogused selles arvus ei kajastu.

(20) Vt eespool joonealune märkus 20.

(21) Vt eespool joonealune märkus 21.